รมว.คลังอาเซียนถกเออีซี
14 เม.ย.ที่บรูไนคุยคืบหน้าร่วมมือการเงินศึกษาออกกองทุนระดมเงินข้ามชาติรมว.คลังอาเซียนจับเข่าคุยรับเปิดเออีซี
3 เม.ย. 2556

14 เม.ย.ที่บรูไนคุยคืบหน้าร่วมมือการเงินศึกษาออกกองทุนระดมเงินข้ามชาติรมว.คลังอาเซียนจับเข่าคุยรับเปิดเออีซี
นายกิตติรัตน์ ณ ระนอง รองนายกรัฐมนตรีและ รมว.คลัง ได้เดินทางเข้าร่วมประชุมรัฐมนตรีคลังอาเซียนที่ประเทศบรูไน ระหว่างวันที่ 14 เม.ย. 2556 ซึ่งจะมีการติดตามความคืบหน้าของการรวมตัวและความร่วมมือด้านการเงินการคลังเพื่อเตรียมความพร้อมสำหรับการเป็นประชาคมเศรษฐกิจอาเซียน (เออีซี) ในปี 2558
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) เปิดเผยว่า การประชุม 2 วันแรก จะเป็นระดับเจ้าหน้าที่ และอีก 2 วันที่เหลือเป็นการประชุมระดับรัฐมนตรี
สำหรับการประชุมระดับเจ้าหน้าที่ มีการประเมินการรวมตัวด้านการเงินการคลังในภาพรวมอาเซียน พบว่ามีความคืบหน้า 78.5% ซึ่งน่าพอใจ โดยมีสาระสำคัญในด้านตลาดทุนได้เริ่มเชื่อมโยงการซื้อขายหลักทรัพย์ระหว่างตลาดหลักทรัพย์ (ASEAN Trading Link) ของไทย มาเลเซีย และสิงคโปร์ เมื่อปลายปี 2555 
นอกจากนี้ มีการศึกษาการลงทุนในกองทุนรวม การออกจำหน่ายหลักทรัพย์ข้ามประเทศ การพัฒนาตลาดตราสารหนี้ การวางกฎระเบียบด้านการเคลื่อนย้ายทุน การศึกษาด้านการเปิดเสรีบริการด้านการเงิน ทั้งการเปิดสาขาธนาคารพาณิชย์ สาขาประกันภัย
นายสมชัย กล่าวว่า สมาชิกยังได้ติดตามความคืบหน้าทางการเงินการคลัง ทั้งด้านการพัฒนาโครงสร้างพื้นฐาน ได้มีการจัดตั้งกองทุนโครงสร้างพื้นฐาน ด้านข้อมูลเศรษฐกิจและความคืบหน้าการรวมตัว ได้มีการจัดตั้งสำนักงานติดตามความคืบหน้าการรวมตัวของอาเซียน ด้านการอำนวยสะดวกทางการค้า ได้มีการจัดทำพิธีสาร 7 ว่าด้วยระบบศุลกากรผ่านแดน ด้านความร่วมมือด้านภาษี โดยให้มีการประสานนโยบายในด้านภาษีระหว่างประเทศสมาชิก ได้แก่ ภาษีหัก ณ ที่จ่าย และการจัดทำความตกลงว่าด้วยการเว้นการเก็บภาษีซ้อน
นายสมชัย กล่าวว่า การเปิดเออีซีจะทำให้สถาบันการเงินที่มีคุณภาพของประเทศไทยมีโอกาสยกระดับขึ้นเป็นสถาบันระดับอาเซียน สกุลเงินท้องถิ่นก็จะมีการนำมาใช้เป็นสื่อกลางในการค้าการลงทุนมากยิ่งขึ้น 
ทั้งนี้ กระทรวงการคลัง ธนาคารแห่งประเทศไทย สำนักงานคณะกรรมการกำกับและส่งเสริมการประกอบธุรกิจประกันภัย สำนักงานคณะกรรมการกำกับหลักทรัพย์และตลาดหลักทรัพย์ และตลาดหลักทรัพย์แห่งประเทศไทย ต่างก็เป็นหน่วยงานที่มีบทบาทสำคัญในกลุ่มย่อยต่างๆ และได้ประสานงานกันอย่างใกล้ชิดในการดำเนินนโยบายเพื่อให้ไทยก้าวเข้าสู่เออีซีอย่างมั่นคง